Am Frytig het den der Luc, er wohnt jo grad näbedra, Bärge vo Läbensmittel in Empfang gno und so wyt wie megligg in de Yskäschte oder Kieltrue verstaut. Pinktlich uf die fünfi het sich die ersti Hälferdelegation ins Tenue gstirzt, schwarzes T-Shirt, e Spiegeleipin uf d Bruscht und e rote Schurz. Wär im Service iteilt isch, holt no schnäll bim Seggermeister e Portemonnaie mit Vorschuss. Die andere richte sich hinter de Buffet oder am Grill i. Unser  Agebot het Giggeli vom Grill, Crèpes mit verschiedene Fillige, allerlei Wiirscht vom Grill, Pommes frites und Tonbreetli umfasst. Trotz grossem Ysatz sin mir am Frytigobe nid grad iberrennt worde vo Bsuecher, und wo denn um die zähni im Zält näbedra no d Disco losgange isch, hänn au die letzschte Bsuecher wo dusse gsässe sin, der Hienerstall fluchtartig verloh. Wär het miesse bliebe, isch in unseri Bar zyglet, um der Fruscht zertränge. Scho bald isch d Bar vor allem schwarz gsi, denn vor allem  Wettstainlerinne und Wettstainlemer hän sich dert troffe. Vo de frienere Feschter sin mir e bitz meh als 4'700.- Frangge Umsatz fir der ersti Tag gwehnt gsi. Unseri Hoffnige sin also uf em Samschtig gläge, und unseri Erwartige sin nit falsch gsi. Vor allem no em Ladeschluss sin d Lyt ans Fescht gstrehmt und zOobe sin denn au no d Basler uf Rieche pilgeret.. Bi däm schenne, warme Wätter hets scho bald kai Plätzli me ka in de Gartewirtschafte. Und so hän mir kurzerhand alli verfiegbare Tisch und Bänk usedrait. Rund um  d Schmidtgass 30 hän mir unseri Gartewirtschaft usdehnt. Unseri Cliquebastler hän sogar no Liecht uf d Allmänd brocht, no däm dä Lade gegenieber der Baiz s Liecht abgmacht het. Leider het denn no de Zähne d Disco wieder ihre Betrieb ufgno und wie scho am Vorobe, hesch scho bald jedi mängi Platz im Garte vom Hienerstall gfunde. Au alles Rächne vo de Seggelmaister het nid gnutzt, immer wieder heissts , mir sin noni ganz dusse. Dorum hän mir trotz widerlige Verhältnis wytergmacht. Um die zwei hän mir unser  Lokal gschlosse, wär nid heim het welle het in der Bar der Umsatz kenne wyter akurble. Am Sunntig hän mir denn nomol alles gä, mir hän jo welle e Gwinn mache. Dang verschiedeni Riechemer wo der Sunntigsbrote durch e Giggeli vom Grill ersetzt hän, isch es ganz guet gloffe in der Schmittgass 30. Alles in allem isch es e glunges Wucheänd gsi, wo is vor allem in Sache Sozialem mehr brocht het, als der finanzielli Erfolg. Dä isch nid grad iberwältigend. Allne Hälferinne und Hälfer härzlige Dangg und sicher kunnt  au wieder emol e Fescht mit mehr Umsatz.